

600.0195.24.06.15

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ  
ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՀԱՆՁՆԱԺՈՂՈՎ

ՈՐՈՇՈՒՄ

24 հունիսի 2015 թվականի №195Ա  
ք. Երևան

«ՏԱՍՄԱՆ» ՍԱՀՄԱՆԱՓԱԿ ՊԱՏԱՍԽԱՆԱՏՎՈՒԹՅԱՄԲ ԸՆԿԵՐՈՒԹՅԱՆԸ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՊԵՏԱԿԱՆ ԲՅՈՒՋԵ ԳՈՒՄԱՐ ՓՈԽԱՆՑԵԼԸ ՊԱՐՏԱՎՈՐԵՑՆԵԼՈՒ ՄԱՍԻՆ

Հաշվի առնելով, որ՝

ա) Հայաստանի Հանրապետության հանրային ծառայությունները կարգավորող հանձնաժողովի (այսուհետ՝ Հանձնաժողով) 2005 թվականի օգոստոսի 3-ի «Լեռ էքս»սահմանափակ պատասխանատվությամբ ընկերությանը «Գեղի-1» փոքր հիդրոէլեկտրակայանի կառուցման լիցենզիա տրամադրելու մասին» №106Ա որոշմամբ «Լեռ էքս» սահմանափակ պատասխանատվությամբ ընկերությանը տրամադրվել է Հայաստանի Հանրապետության Սյունիքի մարզի Գեղի համայնքում` Գեղի գետի վրա (բնական ջրահոսք) «Գեղի-1» փոքր հիդրոէլեկտրակայանի կառուցման №0176 լիցենզիան (այսուհետ՝ №0176 լիցենզիա), որը Հանձնաժողովի 2007 թվականի հուլիսի 20-ի №310Ա որոշմամբ վերաձևակերպվել է «ՏԱՍՄԱՆ» սահմանափակ պատասխանատվությամբ ընկերության անվամբ (այսուհետ՝ Ընկերություն),

բ) Հանձնաժողովի 2013 թվականի օգոստոսի 7-ի №295Ա որոշման 1-ին կետով №0176 լիցենզիայի գործողության ժամկետը երկարաձգվել է մինչև 2015 թվականի հունիսի 3-ը, իսկ միևնույն որոշման 2-րդ կետի 2-րդ ենթակետով Ընկերությանը պարտավորեցվել է որոշումն ուժի մեջ մտնելուց հետո երկամսյա ժամկետում Հանձնաժողով ներկայացնել տասը միլիոն երկու հարյուր քսանհինգ հազար դրամ գումարի նոր երաշխիք` մինչև 2015 թվականի հուլիսի 3-ը գործողության ժամկետով, սակայն նշված պարտավորությունը չի կատարվել,

գ) Հանձնաժողովի 2013 թվականի հոկտեմբերի 23-ի №ՍԱ-2099ի գրությամբ Ընկերությանը հիշեցվել է հնարավորինս սեղմ ժամկետում երաշխիքը Հանձնաժողով ներկայացնելու պարտավորության մասին և նախազգուշացվել, որ այն չկատարելու դեպքում Հանձնաժողովն իրավասու է կիրառել «Էներգետիկայի մասին» Հայաստանի Հանրապետության օրենքի 42-րդ հոդվածով նախատեսված տուժանքի որևէ տեսակ,

գ) Ընկերության կողմից Հանձնաժողովի 2013 թվականի օգոստոսի 7-ի №295Ա որոշման 2-րդ կետի 2-րդ ենթակետի խախտման փաստի ուսումնասիրության նպատակով, Հանձնաժողովը՝ հիմք ընդունելով «Վարչարարության հիմունքների և վարչական վարույթի մասին» Հայաստանի Հանրապետության օրենքի 30-րդ հոդվածի 1-ին մասի «բ» կետը, 2013 թվականի դեկտեմբերի 10-ից հարուցել է վարչական վարույթ, որի արդյունքում Հանձնաժողովի 2013 թվականի դեկտեմբերի 25-ի №473Ա որոշմամբ կասեցվել է №0176 լիցենզիայի գործողությունը՝ մինչև խախտման պատճառի վերացումը,

դ) մինչև №0176 լիցենզիայի գործողության ժամկետի ավարտը՝ 2015 թվականի հունիսի 3-ը, ընկերությունը չի կատարել 2013 թվականի օգոստոսի 7-ի №295Ա որոշման 2-րդ կետի 2-րդ ենթակետով նշված պահանջը, այն է՝ չի ներկայացրել նոր երաշխիք և չի դիմել №0176 լիցենզիայի ժամկետը երկարաձգելու համար,

ե) Հանձնաժողովի 2013 թվականի նոյեմբերի 1-ի №374Ն որոշմամբ հաստատված էներգետիկայի բնագավառում գործունեության լիցենզավորման կարգի N3 հավելվածի՝ երաշխիքների ներկայացման կարգի 7-րդ կետի 2-րդ ենթակետի համաձայն՝ Հանձնաժողովը որոշում է ընդունում երաշխիքն ամբողջությամբ Հայաստանի Հանրապետության պետական բյուջե փոխանցելու մասին, եթե լիցենզիայով սահմանված կառուցման ժամանակահատվածում լիցենզավորված անձը չի ավարտել կայանի կառուցման աշխատանքները և չի դիմել լիցենզիայով սահմանված կառուցման ժամանակահատվածը երկարաձգելու հայտով, և

հիմք ընդունելով «Էներգետիկայի մասին» Հայաստանի Հանրապետության օրենքի 26-րդ հոդվածը և Հանձնաժողովի 2013 թվականի նոյեմբերի 1-ի №374Ն որոշմամբ հաստատված՝ էներգետիկայի բնագավառում գործունեության լիցենզավորման կարգի N3 հավելվածի՝ երաշխիքների ներկայացման կարգի 7-րդ կետի 2-րդ ենթակետը՝ Հանձնաժողովը **որոշում է.**

1. Ընկերությանը՝
2. սույն որոշումն ուժի մեջ մտնելու պահից մեկամսյա ժամկետում տասը միլիոն երկու հարյուր քսանհինգ հազար դրամ գումարը №900005028130 հաշվեհամարով փոխանցել Հայաստանի Հանրապետության պետական բյուջե.
3. ընդունել ի գիտություն, որ Ընկերությունն իրավասու է սույն որոշումը բողոքարկել Հանձնաժողով կամ Հայաստանի Հանրապետության վարչական դատարան՝ այն ուժի մեջ մտնելու պահից երկամսյա ժամկետում:
4. Սույն որոշումն ուժի մեջ է մտնում ստորագրման պահից:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՆՐԱՅԻՆ

ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ

ՀԱՆՁՆԱԺՈՂՈՎԻ ՆԱԽԱԳԱՀ՝ Ռ. ՆԱԶԱՐՅԱՆ

ք. Երևան

24 հունիսի 2015թ.

ժամը 1600